Fostul președinte al Republicii Moldova, comunistul Igor Dodon, o atacă dur pe Maia Sandu și consideră că opoziţia de la Chișinău are şanse mari de a o învinge în alegerile prezidenţiale. Acesta a menționat că, la alegerile prezidențiale din toamnă, Maia Sandu nu va obține numărul necesar de voturi pentru a învinge, transmite Infotag.md.
„Ea mizează pe fraudă prin votul prin corespondenţă, dar cred că diferenţa de voturi în interiorul ţării pentru reprezentanta opoziţiei va fi suficientă pentru a trece peste toate mahinaţiile”, a spus fostul preşedinte.
Igor Dodon a confirmat că s-a întâlnit cu liderii altor partide de opoziţie pentru a discuta strategia în alegerile prezidenţiale
Dodon a confirmat că săptămâna aceasta s-a întâlnit cu liderii altor partide de opoziţie pentru a discuta strategia în alegerile prezidenţiale. El a precizat că întâlnirile, care au fost ţinute în secret, au fost organizate la iniţiativa jurnalistei Natalia Morari.
„Cu şase potenţiali candidaţi şi lideri ai opoziţiei, am discutat ce facem în alegerile prezidenţiale. Există un dialog între mai mulţi reprezentanţi ai opoziţiei cu viziuni diferite. Discutăm o strategie comună pentru alegeri şi pentru referendumul din toamnă”, a declarat Dodon.
Potrivit acestuia, liderii opoziţiei ar trebui să decidă cum să participe la alegeri - independent sau să nominalizeze un „candidat unic”.
„Partidul Socialiştilor este gata să susţină un candidat care nu este un lider sau un membru de partid. Am discutat despre candidatura lui Stoianoglo. Dacă nu vă place ea, recomandaţi pe altcineva, propuneţi candidaţi. (...). Până la sfârşitul lunii mai trebuie să decidem: fie vom avea un singur candidat, fie va participa toată lumea, dar cu acordul de a nu se critica reciproc. Fie găsim un candidat unic, fie fiecare partid îşi desemnează propriul candidat, iar opoziţia se uneşte în turul doi. PSRM susţine orice opţiune, dar prioritatea noastră este să găsim un candidat unic. Principalul lucru este că există un dialog între opoziţie şi acesta este un semnal bun pentru toată lumea. Cred că vom elabora o strategie comună şi vom merge pe ea”, a declarat fostul preşedinte.